2020. gada Latvijas čempionāts šahā

**2020. gada [[Latvijas šaha čempionāts]]** vīriešiem un sievietēm, notika Rīgā no 24. līdz 30. augustam 2020. gadā viesnīcas "Tallink Hotel Riga" telpās (Elizabetes iela 24).

## Atlases sacensības
Čempionāta izspēles sistēma palika tāda pati kā iepriekšējā gadā. Vīriešu čempionātā bija paredzēti daudzpakāpju atlases turnīri, kas ietver ceturtdaļfinālu, pusfinālu un reģionālās atlases sacensības. Taču sakarā ar COVID-19 izplatīšanos Latvijā nenotika Latgales un Zemgales reģionālā atlase, bet Latvijas 2020. gada senioru šaha čempionāts tika pārcelts uz laiku pēc Latvijas šaha čempionāta beigām. Izmaiņu rezultātā finālam kvalificējās pusfināla pirmo desmit vietu ieguvēji, Kurzemes un Vidzemes reģionālo sacensību uzvarētāji, Latvijas 2020. gada U18, U16, U14, U12 zēnu čempionāta pirmo trīs vietu ieguvēji. Bez atlases vīriešu čempionāta finālā varēja piedalīties Latviju pārstāvošie šaha lielmeistari, starptautiskie meistari un FIDE meistari, kā arī Latvijas 2019. gada čempionāta pirmo desmit vietu ieguvēji un Latvijas trīs labākie S50, S65 seniori pēc reitinga. Sievietēm atlases sacensības nebija paredzētas, bet fināls notika kā viens atsevišķs atvērta tipa turnīrs, kurā varēja piedalīties Latviju pārstāvošas šahistes ar vismaz II sporta klasi.

### Latvijas vīriešu čempionāta ceturtdaļfināls
No 3. līdz 7. janvārim Rīgas Šaha federācijas telpās (Maskavas iela 32/4, 2. stāvs) notika Latvijas 2020. gada vīriešu čempionāta ceturtdaļfināla sacensības, kurā varēja piedalīties Latviju pārstāvoši šahisti, kam ir vismaz I sporta klase, un uz 2020. gada 1.janvāri nav Elo reitinga vai tas nepārsniedz 1900 punktus. Turnīrs risinājās 7 kārtās pēc Šveices sistēmas ar apdomas laika kontroli 60 minūtes visai partijai plus 30 sekundes par katru izdarīto gājienu. 55 dalībnieku konkurencē pirmo un otro vietu ar 6 punktiem dalīja Jevgēņijs Spriņģis un Miķelis-Emīls Miķelsons, bet par uzvarētāju pēc labāka papildu koeficienta tika atzīts Spriņģis. Trešo un ceturto vietu ar 5½ punktiem dalīja Valdis Višņevskis un Kārlis Gobleja, bet labāks papildu koeficients bija Višņevskim. Pirmo 10 vietu ieguvēji nodrošināja sev vietu čempionāta pusfinālā.

### Reģionālie atlases turnīri
No reģionāliem atlases turnīriem tiesības piedalīties Latvijas 2020. gada vīriešu čempionāta finālā ieguva:
# 1.—3. vietu ieguvēji, ja turnīrā piedalījās vismaz 30 dalībnieki;
# 1.—2. vietu ieguvēji, ja turnīrā piedalījās 16-29 dalībnieki;
# 1. vietas ieguvējs, ja turnīrā piedalījās 15 vai mazāk dalībnieki.
No reģionāliem atlases turnīriem tiesības piedalīties Latvijas 2020. gada vīriešu čempionāta pusfinālā ieguva:
# 4.—6. vietu ieguvēji, ja turnīrā piedalījās vismaz 30 dalībnieki;
# 3.—4. vietu ieguvēji, ja turnīrā piedalījās 16-29 dalībnieki;
# 2. vietas ieguvējs, ja turnīrā piedalījās 15 vai mazāk dalībnieki.

#### Kurzemes reģionālā atlase
No 8. līdz 9. februārim Liepājas kompleksās sporta skolas šaha nodaļas klubā (Rīgas iela 8) notika Latvijas 2020. gada vīriešu čempionāta Kurzemes reģionālās atlases turnīrs, kurā piedalījās šahisti no Liepājas, Ventspils, Aizputes, Pāvilostas novada un Rīgas. Tas risinājās pēc Šveices sistēmas 7 kārtās ar apdomas laiku 30 minūtes visai partijai plus 30 sekundes par katru izdarīto gājienu. 19 dalībnieku konkurencē uzvaru ar 5½ punktiem izcīnīja Jānis Isakovs, otrais ar 5 punktiem bija Artjoms Tolmačovs, bet trešajā vietā un ceturtajā vietā ierindojās Vitālijs Daškevičs un Gundars Meiers, kuri arī ieguva pa 5 punktiem, taču atpalika no otrās vietas ieguvēja sliktāku papildrādītāju dēļ. Pirmās un otrās vietas ieguvēji nodrošināja vietu čempionāta finālā, bet trešās un ceturtās vietas ieguvēji iekļuva čempionāta pusfinālā.

#### Vidzemes reģionālā atlase
13., 14. martā un 14. jūnijā Siguldā viesnīcas "Sigulda" konferenču zālē (Pils iela 6) notika Latvijas 2020. gada vīriešu čempionāta Vidzemes reģionālās atlases turnīrs, kuru organizēja Siguldas šaha klubs sadarbībā ar Latvijas šaha federāciju, Rīgas šaha federāciju un Siguldas novada pašvaldību. Turnīrā notika 7 kārtas pēc Šveices sistēmas ar apdomas laiku 40 minūtes visai partijai plus 15 sekundes par katru izdarīto gājienu. Sakarā ar COVID-19 izplatīšanos Latvijā turnīrs tika pārtraukts 14. martā pēc 4. kārtas. To sākotnēji bija plānots pabeigt aprīļa vidū, taču sakarā ar ārkārtējās situācijas pagarināšanu līdz 12. maijam turnīra noslēgums tika pārcelts uz maija vidu, bet vēlāk, turpinoties ārkārtējai situācijai, turnīra nobeigums tika pārcelts uz 14. jūniju, kad arī izspēlēja atlikušās trīs kārtas. Turnīrā piedalījās 16 šahisti no Siguldas, Rīgas, Mālpils, Rūjienas, Jūrmalas, Valmieras un Lielvārdes. Pirmo vietu ar 5½ punktiem izcīnīja Konstantīns Gudovskis, bet otro un trešo vietu dalīja Grigorijs Morozli un Valērijs Rižihs ar 5 punktiem. Labāki papildu rādītāji izrādījās Morozli. Pirmās un otrās vietas ieguvēji nodrošināja vietu čempionāta finālā, bet trešās un ceturtās vietas ieguvēji iekļuva čempionāta pusfinālā. Siguldas turnīrs, kas ieilga trīs mēnešu garumā, bija ilgākais ātrā šaha turnīrs Latvijas šaha vēsturē.

### Latvijas vīriešu čempionāta pusfināls
No 31. jūlija līdz 4. augustam Rīgas Šaha federācijas telpās (Maskavas iela 32/4, 2. stāvs) notika Latvijas vīriešu čempionāta pusfināls. Tas risinājās pēc Šveices sistēmas 7 kārtās ar apdomas laiku 90 minūtes visai partijai plus 30 sekundes par katru izdarīto gājienu. Ņemot vērā COVID-19 ietekmi uz klātienes šaha turnīriem, Latvijas Šaha federācija izņēmuma kārtā pusfinālā ļāva piedalīties arī šahistiem bez klasiskā reitinga vai reitingu zemāku par 1901. 42 dalībnieku konkurencē pirmo vietu ar 5½ punktiem dalīja trīs dalībnieki, kas pēc papildu rādītājiem ierindojās šādi: Ivans Koļesņikovs, Arsens Bataševs un Ēriks Mieriņš. Pirmo 10 vietu ieguvēji nodrošināja vietu čempionāta finālā.

### Latvijas 2020. gada jauniešu čempionāta fināli
No 10. līdz 15. augustam 47 meitenes un 55 zēni Biznesa augstskolas "Turība" (Graudu ielā 68) sacentās Latvijas jauniešu čempionātu finālos vecuma grupās no U8 līdz U18. Apdomas laiks vecāko grupu turnīros bija 90 minūtes visai partijai plus 30 sekundes par katru izdarīto gājienu. U12, U14, U16, U18 zēnu grupu pirmo trīs vietu ieguvēji izcīnīja tiesības piedalīties Latvijas čempionāta finālā.
* U12 turnīra uzvarētāji:
# Miķelis Vingris — 7 punkti no 9 iespējamiem;
# Artjoms Tolmačovs — 7 punkti;
# Georgijs Germanovs — 6½ punkti.
* U14 turnīra uzvarētāji:
# Jevgēņijs Spriņģis — 8 punkti no 9 iespējamiem;
# Pāvels Sokolovskis — 6 punkti;
# Andrejs Freibergs — 5½ punkti.
* U16 turnīra uzvarētāji:
# Daniils Horobrijs — 6½ punkti no 9 iespējamiem;
# Artjoms Burenkovs — 6 punkti;
# Kirills Bogdanovičs — 6 punkti.
* U18 turnīra uzvarētāji:
# Aleksandrs Jazdanovs — 6 punkti no 7 iespējamiem;
# Artis Alainis — 5 punkti;
# Raivis Kristiāns Pakalns — 4½ punkti.

## Fināls
Abi fināli noritēja pēc Šveices sistēmas ar apdomas laiku 90 minūtes visai partijai plus 30 sekundes par katru izdarīto gājienu. Abos finālos bija 9 kārtas. Tāpat kā iepriekšējā gadā vīriešu turnīrā piedalījās 39 dalībnieki, bet sievietēm bija 24 dalībnieces. Vīriešu turnīrā piedalījās 3 lielmeistari (GM), 2 starptautiskie meistari (IM) un 6 FIDE meistari (FM), bet sievietēm — 1 lielmeistare (WGM) un 2 FIDE meistares (WFM). Abi fināli noritēja vienlaicīgi ar starptautisko šaha turnīru *Riga Open 2020*, kurā piedalījās 52 dalībnieki no piecām valstīm (turnīrā uzvarēja starptautiskais meistars Oļegs Krivonosovs).

### Vīrieši
* 1. kārta — Vīriešu čempionātā nepiedalījās iepriekšējā gada uzvarētājs Arturs Neikšāns, tāpēc par reālākajiem pretendentiem uz uzvaru tika uzskatīti starptautiskie lielmeistari Toms Kantāns un Ilmārs Starostīts, kā arī Zigurds Lanka, kurš turnīrā spēlēja pēc ilgāka pārtraukuma, jo iepriekš bija piedalījies tikai 2009. gada čempionātā. Pirmajā kārtā visi lielmeistari izcīnīja uzvaras.
* 2. kārta — Lielmeistars Ilmārs Starostīts nospēlēja neizšķirti ar Kristapu Kretaini, kamēr pārējie lielmeistari guva uzvaras. Par līderiem kļuva Toms Kantāns, Zigurds Lanka un Iļja Semjonovs ar 2 punktiem.
* 3. kārta — Līderu savstarpējā partijā svarīgu panākumu guva Toms Kantāns, kas ar baltajiem apspēlēja Zigurdu Lanku un kļuva par vienīgo līderi. Aiz viņa ar 2½ punktiem sekoja starptautiskais meistars Rolands Bērziņš, Iļja Semjonovs un Kristaps Kretainis.
* 4. kārta — Toms Kantāns spēlēja neizšķirti ar Rolandu Bērziņu, un viņu panāca Iļja Semjonovs, kas uzvarēja Kristapu Kretaini. Abiem līderiem bija pa 3½ punktiem. Aiz viņiem ar 3 punktiem trešo vietu dalīja pieci dalībnieki: Zigurds Lanka, Ilmārs Starostīts, Rolands Bērziņš, Vladimirs Svešņikovs un Maksims Golubovskis.
* 5. kārta — Līderu cīņās panākumus guva tie, kas spēlēja ar melnajām figūrām: Iļja Semjonovs galotnē pieveica Tomu Kantānu, bet Zigurds Lanka izmantoja Ilmāra Starostīta neprecīzo spēli pēc atklātnes. Par vienīgo līderi kļuva Iļja Semjonovs ar 4½ punktiem, otrajā vietā ar 4 punktiem bija Zigurds Lanka, bet trešo vietu ar 3½ punktiem dalīja Toms Kantāns, Rolands Bērziņš, Matīss Mustaps, Vladimirs Svešņikovs un Renārs Osis.
* 6. kārta — Svarīgu uzvaru guva Zigurds Lanka, kas ar melnajiem uzvarēja Iļju Semjonovu. Citā partijā Toms Kantāns taktiskos sarežģījumos bija pārāks par Matīsu Mustapu. Pēc šīs kārtas par vienīgo līderi kļuva Zigurds Lanka ar 5 punktiem, bet aiz viņa ar 4½ punktiem sekoja Toms Kantāns, Iļja Semjonovs, Rolands Bērziņš un Arsens Bataševs.
* 7. kārta — Zigurds Lanka ar baltajiem pieveica Arsenu Bataševu un ar 6 punktiem nosargāja savas līderpozīcijas. Tuvākie sekotāji arī guva uzvaras — Toms Kantāns bija pārāks par Ilmāru Starostītu, bet Iļja Semjonovs uzvarēja Rolandu Bērziņu — un atpalika par puspunktu.
* 8. kārta — Zigurds Lanka guva savu piekto uzvaru pēc kārtas — šoreiz pieveicot Aleksandru Jazdanovu. Tikmēr viņa tuvākie sekotāji zaudēja punktus. Toms Kantāns piekāpās Vladimiram Svešņikovam, bet Iļja Semjonovs spēlēja neizšķirti ar Maksimu Golubovski. Stāvoklis turnīrā pirms pēdējās kārtas: 1. Zigurds Lanka — 7 punkti, 2. Iļja Semjonovs — 6 punkti, 3. Toms Kantāns, 4. Matīss Mustaps, 5. Guntis Jankovskis, 6. Vladimirs Svešņikovs — visiem pa 5½ punktiem.
* 9. kārta — Pēdējā kārtā Zigurds Lanka pirmo reizi šajā turnīrā spēlēja neizšķirti, taču punkta dalīšana ar Matīsu Mustapu viņam nodrošināja pirmo vietu ar 7½ punktiem. Par Latvijas čempionu šahā viņš kļuva otro reizi. Iļja Semjonovs dalīja punktu ar Vladimiru Svešņikovu, bet Toms Kantāns uzvarēja Gunti Jankovski. Rezultātā otro vietu ar 6½ punktiem dalīja Toms Kantāns un Iļja Semjonovs. Papildu koeficients šoreiz sudrabu deva lielmeistaram.

## Latvijas vīriešu šaha čempionāta turnīra tabula
: 

### Sievietes
* 1. kārta — Sieviešu čempionātā nepiedalījās iepriekšējā gada uzvarētāja Ilze Bērziņa, un visas reitinga favorītes — lielmeistare Laura Rogule, FIDE meistares Lindu Krūmiņu un Jūlija Gorožankina startēja ar uzvarām.
* 2. kārta — Savas otrās uzvaras guva Laura Rogule, Linda Krūmiņa, Jūlija Gorožankina, Madara Golsta un Nellija Maklakova, kuras visas dalīja pirmo vietu.
* 3. kārta — Līderu savstarpējās cīņas Linda Krūmiņa pieveica Jūliju Gorožankinu, kamēr Laura Rogule cīnījās neizšķirti ar Madaru Golstu. Par vienīgo līderi ar 3 punktiem kļuva Linda Krūmiņa, bet aiz viņas ar 2½ punktiem sekoja Madara Golsta, Ramona Golsta un Laura Rogule.
* 4. kārta — Abas reitinga favorītes — Laura Rogule un Linda Krūmiņa — dalīja punktu uz pusēm, bet māsu Golstu ciņā Madara uzvarēja Ramonu. Pēc šīs kārtas pirmo vietu dalīja Linda Krūmiņa un Madara Golsta ar 3½ punktiem. Aiz viņām ar 3 punktiem sekoja trīs dalībnieces: Laura Rogule, Zinaida Osobskaja un Anna Kazmerika.
* 5. kārta — Līderu partijā Linda Krūmiņa spēlēja neizšķirti ar Madaru Golstu, un abas līderes panāca Laura Rogule, kas torņu galotnē bija parāka par Annu Kazmeriku. Visām trim šahistēm bija 4 punkti. Aiz viņām sekoja Jūlija Gorožankina un Agnesa Stepania Ter-Avetisjana ar 3½ punktiem.
* 6. kārta — Laura Rogule uzvarēja Jūliju Gorožankinu, Madara Golsta bija pārāka par Agnesi Stepaniju Ter-Avetisjanu, bet Linda Krūmiņa zaudēja Nellijai Maklakovai. Līderes bija divas — Laura Rogule un Madara Golsta ar 5 punktiem, bet aiz viņām ar punkta atstarpi sekoja Linda Krūmiņa, Anna Kazmerika, Nellija Maklakova un Marija Kuzņecova.
* 7. kārta — Laura Rogule uzvarēja Nelliju Maklakovu un ar 6 punktiem kļuva par vienīgo līderi, jo Madara Golsta zaudēja Marija Kuzņecovai. Vēl Linda Krūmiņa pieveica Annu Kazmeriku. Pēc šīs kārtas Laurai Rogulei bija 6 punkti, bet otro vietu ar 5 punktiem dalīja Linda Krūmiņa, Madara Golsta un Marija Kuzņecova.
* 8. kārta — Laura Rogule bija pārāka pār Mariju Kuzņecovu un saglabāja punkta atstarpi no tuvākajām sekotājām. Linda Krūmiņa pieveica Arinu Petrovsku, bet Jūlija Gorožankina spēlēja neizšķirti ar Madaru Golstu. Stāvoklis turnīrā pirms pēdējās kārtas: 1. Laura Rogule — 7 punkti, 2. Linda Krūmiņa — 6 punkti, 3. Madara Golsta — 5½ punkti, 4. Jūlija Gorožankina, 5. Marija Kuzņecova, 6. Nellija Maklakova, 7. Ramona Golsta — visām pa 5 punktiem.
* 9. kārta — Pēdējā kārtā visas līderu partijas beidzās neizšķirti un turnīra stāvoklis būtiski neizmainījās: 1. Laura Rogule — 7½ punkti, 2. Linda Krūmiņa — 6½ punkti, 3. Madara Golsta — 6 punkti. Tas bija Lauras Rogules desmitais Latvijas šaha čempiones tituls.

## Latvijas sieviešu šaha čempionāta turnīra tabula
: 

## Atsauces

## Ārējās saites
*  2020. gada Latvijas vīriešu šaha čempionāta ceturtdaļfināls vietnē chess-results.com
*  Latvijas 2020. gada vīriešu čempionāta Kurzemes reģionālā atlase vietnē chess-results.com
*  Latvijas 2020. gada vīriešu čempionāta Vidzemes reģionālā atlase vietnē chess-results.com
*  2020. gada Latvijas vīriešu šaha čempionāta pusfināls vietnē chess-results.com
*  Latvijas jauniešu 2020. gada čempionāta fināls U12 zēnu grupā vietnē chess-results.com
*  Latvijas jauniešu 2020. gada čempionāta fināls U14 zēnu grupā vietnē chess-results.com
*  Latvijas jauniešu 2020. gada čempionāta fināls U16 zēnu grupā vietnē chess-results.com
*  Latvijas jauniešu 2020. gada čempionāta fināls U18 zēnu grupā vietnē chess-results.com
*  2020. gada Latvijas vīriešu šaha čempionāts vietnē chess-results.com
*  2020. gada Latvijas sieviešu šaha čempionāts vietnē chess-results.com